text: galleriskov
  
  publiceret: 2023-04-24 13:11:55+02:00
  Galleriskov er en stedsegrøn eller delvis løvfældende skov, der af klimatiske årsager er begrænset til smalle bræmmer langs vandløb. Galleriskov er udbredt i de dele af Afrika, der domineres af savanne og busksteppe, men forekommer også på andre kontinenter med varmt klima, hvor nedbøren er lav hele eller størstedelen af året, fx Sydamerika, Indien og Australien. Sådanne steder udvikles sammenhængende skov kun langs permanente eller regelmæssigt vandførende floder.
  Galleriskov rummer en flora og fauna, der ofte er helt forskellig fra den, som findes i den omgivende vegetation. Der kan fx forekomme stedsegrønne træer, der ellers kun findes i lavlandsskove andre steder på kontinentet, og enkelte arter findes kun i galleriskove. Geografisk isolerede forekomster af arter i galleriskove betragtes som relikter, dvs. rester fra arternes langt større udbredelse under et fugtigere klima i fortiden, og galleriskove er vigtige overlevelsessteder for mange truede arter.